Giorgia Meloni

**Giorgia Meloni** (født 1977) er en italiensk politiker. Hun er Italias statsminister fra 22. oktober 2022. Hun ble i 2014 valgt som leder av partiet Italias brødre (*Fratelli d’Italia*, FdI), og var fra september 2020 til januar 2025 leder av europapartiet Europeiske konservative og reformatorer. I Silvio Berlusconis fjerde regjering var hun fra 2008 til 2011 minister for ungdomspolitikk, og var da i en alder av 31 år, tidenes yngste statsråd i en italiensk regjering.

## Bakgrunn
Meloni vokste opp med sin mor og sin storesøster Arianna (født 1975) i den romerske arbeiderbydelen Garbatella (Municipio VIII). Faren Francesco Meloni, som var fra Sardinia og var skatterådgiver, forlot familien da hun var ett år gammel, og utvandret til Kanariøyene. Hun besøkte ham hvert år, frem til 1989 da de kom i alvorlig krangel, og deretter var kontakten brutt. I et intervju i 2006 betegnet Giorgia Meloni sin far som en overbevist kommunist. Det traumatiske bruddet med ham tok det år for henne å overvinne; etter hennes eget utsagn bidro det til å prege henne med en «kjempende» karakter.

Hennes sicilianske mor, Anna Paratore, var aktiv i det nyfascistiske *[[Movimento Sociale Italiano]]* og senere i etterfølgerpartiet *[[Alleanza Nazionale]]*. Moren forfattet over 140 kjærlighetsromaner under pseudonymet *Josie Bell*.

Søsteren Arianna giftet seg med Francesco Lollobrigida, som den 22. oktober 2022 ble Italias landbruksminister. Meloni har flere ganger vært rangert blant de ti øverste på Forbes' liste over verdens 100 mektigste kvinner, og ifølge *[[Politico]]* også den mektigste personen i Europa.

## Politisk karriere

### Tidlig politisk engasjement
Giorgia Meloni var 15 år gammel da hun meldte seg inn i partiet ''Movimento Sociale Italiano'' (Den italienske sosialbevegelsen, forkortet MSI). Da Meloni var 21 år ble hun bystyrerepresentant i provinsen Roma og senere i en alder av 27 ble hun valgt som leder for Azione Giovani, ungdomsbevegelsen til partiet *Alleanza Nazionale*.

### Minister for ungdomspolitikk
Hun ble innvalgt til Italias deputertkammer første gang i 2006, 29 år gammel. I Silvio Berlusconis fjerde regjering fra 2008 til 2011 var hun minister for ungdomspolitikk, og ble som 31-åring tidenes yngste statsråd i en italiensk regjering. Da hun var minister ble det vedtatt et lovforslag kjent som *forfettino,* som gir alle unge entreprenører under 35 år en 15 prosent flat skattesats. En av hovedoppgavene Meloni har fremhevet, er kampen mot mafiaen, inspirert av arbeidet til antimafia-dommeren Paolo Borsellino.

### Italias brødre
Meloni grunnla ''Italias brødre'' i 2012, og ble i 2014 valgt som partileder. I en tale den 19. oktober 2019 uttalte Meloni: «Jeg er Giorgia, jeg er en kvinne, jeg er en mor, jeg er italiensk, jeg er kristen! Det kan du ikke ta fra meg.»

### Leder i Europeiske konservative og reformatorer
Fra september 2020 til januar 2025 var hun leder av europapartiet Europeiske konservative og reformatorer. Mateusz Morawiecki tok over etter at Meloni gikk av 14. januar 2025.

### Statsminister i Italia
Ved valget i Italia høsten 2022 stod Meloni på høyrefløyen i det italienske politiske bildet. Hun talte for fedrelandet og familien, om identitet og kjønn, for tradisjon og religiøs tro. Under valget i 2022 vant de tre partiene på høyresiden, Italias brødre, Ligaen og Forza Italia, med 43,8 prosent av stemmene. 

Den 21. oktober 2022 fikk Meloni i oppdrag av Italias president Sergio Mattarella å danne ny regjering. Meloni har omtalt at hun lover å danne en regjering som skal prioritere «alle italienere». Hun dannet regjeringen etter mindre enn en måned, og senere ble det en høyrekoalisjonsregjering med Ligaen og Forza Italia. Hun overtok som statsminister den 22. oktober 2022. Hun ble da Italias første kvinnelige statsminister.

I 2023 vedtok Italias regjering et lovforslag som gjør det ulovlig å produsere kjøtt som er dyrket i et laboratorium, hensikten med forbudet var å beskytte den italienske matindustrien.

## Politiske standpunkter
Hun har vært kritisk til illegale innvandrere, men tok legale innvandrere og mennesker av enhver hudfarge i forsvar. Hun var mot godkjennelse av likekjønnet ekteskap, men kritiserte forfølgelsen av homofile i muslimske land. Hun gikk mot abort og surrogati, men for kvinners likestilling. I utenrikspolitikken var hun positiv til USA og NATO, men kritiserte byråkratiet i Brussel.

### Forholdet til fascismen
Det ble i forbindelse med hennes tiltredelse som statsminister i 2022, i pressen stilt spørsmål ved Melonis forhold til fascismen. Meloni hadde som etablert politiker uttalt at hennes forhold til fascismen var «avslappet», uten å forklare nærmere hva hun mente med det. Mussolinis rasisme og antidemokratiske holdninger har hun tatt avstand fra. Den tyske avisen ''Frankfurter Allgemeine Zeitung'' kalte henne i 2022 for «Den post-fascistiske» (*Die Postfaschistin*), som forutsetningsvis var noe annet enn nyfascistisk. I et intervju med fransk TV i 1996 uttalte Meloni at hun mente Mussolini var «en flink politiker, alt han gjorde var for Italia». Senere i livet har hun distansert seg fra fascismen og har sagt at hun «ikke har noe sympati eller nærhet til antidemokratiske regimer ... inkludert fascisme».

## Familie
Meloni var fra 2015 til 2023 samboer med den fire år yngre Andrea Giambruno**,** som hun fikk en datter sammen med.

## Utmerkelser

*  – Storkors av Finlands hvite roses orden (2023)

## Bøker av Meloni
* 
* 
* 
* 

## Referanser


## Eksterne lenker
* 
*